Vermy hierdie foute as jy verhuis - Jou Gesin | Solidariteit WêreldJou Gesin | Solidariteit Wêreld
Tuis › Artikels › Vermy hierdie foute as jy verhuis
Vermy hierdie foute as jy verhuis
Die meeste mense sal minstens een keer in hul lewe van een huis na die volgende verhuis. Terwyl dit vir sommige dalk 'n redelik aangename ondervinding met min moeite is, wil andere dalk nooit weer verhuis nadat hulle een keer daardeur is nie.
Volgens Adrian Goslett, streekdirekteur en HUB van RE/MAX Suider-Afrika, kan verhuis mens baie laat stres; trouens, volgens sielkundige navorsing is dit een van die grootste stressors in die lewe. As mens egter 'n paar basiese foute vermy, kan die proses minder skrikwekkend wees en baie gladder verloop.
'n Onbetroubare verhuisingsmaatskappy
Dit kos dalk 'n bietjie navorsing en tyd, maar om 'n betroubare, professionele verhuisingsmaatskappy te gebruik, sal baie van die stres verlig. Die beste manier om die regte verhuiser te kry, is dikwels deur 'n verwysing deur 'n vriend of familielid wat hulle al voorheen gebruik het. "Geen twee verhuisondervindings is dieselfde nie, maar om 'n verhuiser te gebruik wat deur 'n betroubare bron aanbeveel is, sal in 'n mate verseker dat jy weet hulle doen goeie werk," sê Goslett. "As niemand 'n verwysing kan gee nie is daar 'n klomp inligting op die internet en ander vorms van openbare inligting beskikbaar. Die meeste maatskappye het webwerwe met 'n lys van hul dienste, diensgeskiedenis, areas waarbinne hulle werk en 'n ruwe skatting van hoeveel dit sal kos."
Aanlyn soektogte is uitstekend om inligting te versamel en 'n lys van moontlike keuses te maak. Nog 'n voordeel van webwerwe is dat hulle kontakinligting gee, wat jou in staat stel om vrae te vra en 'n skriftelike reaksie te kry. Pasop vir maatskappye wat nie 'n plaaslike adres of inligting oor lisensies of versekering gee nie.
Goslett sê sosiale media is ook 'n uitstekende platform om inligting in te win. "Sosiale media gee verbruikers 'n manier om hul menings en kennis te deel, wat neerkom op 'n verwysing deur iemand wat reeds van 'n verhuiser gebruik gemaak het en deur hul diens beïndruk is," voeg hy by.
Soek nie rond nie
Om rond te soek en verskeie kwotasies te kry, sal jou 'n beter idee gee van of jy goeie waarde vir jou geld van jou verhuisingsmaatskappy kry. Kontak 'n paar verskaffers en kry skriftelike kwotasies. "Tydens hierdie proses moet mens onthou dat dit baie moeilik is vir 'n verhuisingsmaatskappy om 'n akkurate raming oor die telefoon te gee sonder 'n ter plaatse inventaris van die goedere. Die verhuisingsmaatskappy moet bereid wees om na die huis toe te kom om 'n skriftelike kwotasie te gee," adviseer Goslett. "As hulle op 'n getekende kontrak of deposito aandring voordat hulle gewillig is om 'n kwotasie te gee ─ soek eerder elders."
Te veel onnodige goed wat moet saamgaan
Verhuising is die ideale tyd om deur al die items in die huis te gaan en te besluit wat om te hou en wat om weg te gooi. As 'n item vir die laaste jaar nie gedra, gesien of gebruik is nie, het jy dit waarskynlik nie nodig nie. As daar iets is wat jy nie om sentimentele redes wil hou nie, hoekom gee jy dit nie vir iemand wat dit kan gebruik nie?
Versuim om die verhuising ruim betyds te skeduleer
Voorbereiding is 'n hoofbestanddeel vir gladde, moeitevry verhuising ─ so berei ruim vooruit voor eerder as om dit tot op die laaste minuut te los en te moet jaag om alles gedoen te kry. "As die verhuising weke of selfs maande voor die tyd geskeduleer word, gee dit jou blaaskans en tyd om alles te pak, te organiseer en reg te kry," sê Goslett.
Pak nie voor die tyd in nie
Om goed voor die tyd met die pakproses te begin, sal baie van die stres verlig. Begin deur nienoodsaaklike goed in bokse te pak en dit uit die pad te kry. "Enigiets wat nie elke dag gebruik word of tot en met die verhuising essensieel is nie, kan in 'n boks gepak word, gereed om te gaan. As die verhuising in die warmer maande plaasvind, pak wintersklere en dik baadjies weg, en duplikaatitems kan tot die allernoodsaaklikste verminder word," sê Goslett.